Ψήφισμα του Συμβουλίου

της 28ης Οκτωβρίου 1999

για την αμοιβαία αναγνώριση

(2000/C 141/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΥΠΕΝΘΥΜΙΖΟΝΤΑΣ τους στόχους της συνθήκης για την ίδρυση της Ευρωπαϊκής Κοινότητας, και ιδίως την ελεύθερη κυκλοφορία προϊόντων, προσώπων και υπηρεσιών, την ελευθερία εγκατάστασης, την προστασία του καταναλωτή και την προστασία της δημόσιας υγείας και του περιβάλλοντος,

2. ΥΠΕΝΘΥΜΙΖΟΝΤΑΣ τα συμπεράσματά του, της 30ής Μαρτίου 1998, σχετικά με την αμοιβαία αναγνώριση,

3. ΧΑΙΡΕΤΙΖΟΝΤΑΣ την ανακοίνωση της Επιτροπής σχετικά με την αμοιβαία αναγνώριση στο πλαίσιο της παρακολούθησης του σχεδίου δράσης για την ενιαία αγορά, καθώς και την πρώτη ανά διετία έκθεση "Για την εφαρμογή της αρχής της αμοιβαίας αναγνώρισης στις αγορές προϊόντων και υπηρεσιών",

4. ΤΟΝΙΖΟΝΤΑΣ ότι η αρχή της αμοιβαίας αναγνώρισης έχει συμβάλει θετικά στην ελεύθερη κυκλοφορία προϊόντων και υπηρεσιών σε πολλές περιπτώσεις και έχει προσφέρει σημαντικά οφέλη στη λειτουργία της ενιαίας αγοράς, ιδίως στην περίπτωση των μικρομεσαίων επιχειρήσεων,

5. ΑΝΑΓΝΩΡΙΖΟΝΤΑΣ ότη η εφαρμογή της αρχής της αμοιβαίας αναγνώρισης προϊόντων και υπηρεσιών αποτελεί κατά κύριο λόγο αρμοδιότητα των κρατών μελών και ότι η Επιτροπή είναι ο θεματοφύλακας της ορθής εφαρμογής της αρχής,

6. ΕΚΤΙΜΩΝΤΑΣ ότι για την ορθή λειτουργία της ενιαίας αγοράς απαιτείται ένας συνεκτικός συνδυασμός εναρμονισμένης νομοθεσίας, τυποποίησης, μέσων για αξιολόγηση της συμμόρφωσης, όπως είναι η διαπίστευση, και αμοιβαίας αναγνώρισης,

7. ΤΟΝΙΖΟΝΤΑΣ την ανάγκη ορθής εφαρμογής της αρχής της αμοιβαίας αναγνώρισης στο πλαίσιο της διεύρυνσης της Ένωσης,

8. ΤΟΝΙΖΟΝΤΑΣ τη σημασιά της αμοιβαίας αναγνώρισης και στο πλαίσιο του Παγκόσμιου Οργανισμού Εμπορίου και του νέου γύρου διεθνών διαπραγματεύσεων για το εμπόριο,

9. ΕΠΙΣΥΡΕΙ την προσοχή στην ανάγκη συνέχισης των προσπαθειών για τη βελτίωση της εφαρμογής της αρχής της αμοιβαίας αναγνώρισης. Ιδιαίτερη προσοχή πρέπει να δοθεί σε προβλήματα σε ορισμένους τομείς προϊόντων (π.χ. τρόφιμα, ηλεκτρολογική βιομηχανία, κατασκευαστικά προϊόντα και μηχανοκίνητα οχήματα), υπηρεσιών (π.χ. χρηματοπιστωτικές υπηρεσίες) και επαγγελματικών προσόντων (π.χ. αναγνώριση διπλωμάτων),

10. ΣΗΜΕΙΩΝΕΙ ότι οι οικονομικοί φορείς και οι πολίτες δεν κάνουν πάντοτε πλήρη και ορθή χρήση της αμοιβαίας αναγνώρισης, επειδή δεν έχουν επαρκή γνώση της αρχής και των έμπρακτων συνεπειών της,

11. ΣΗΜΕΙΩΝΕΙ ότι, σε ορισμένες περιπτώσεις, οι οικονομικοί φορείς και οι πολίτες μπορεί να αποφεύγουν να βασιστούν στην αμοιβαία αναγνώριση, επειδή θεωρούν πως οι διοικητικές διαδικασίες για την απόκτηση της αμοιβαίας αναγνώρισης είναι πολύ επαχθείς ή δύσκολες,

12. ΣΗΜΕΙΩΝΕΙ, επιπλέον, ότι οι διοικήσεις των κρατών μελών μπορεί, σε ορισμένες περιπτώσεις, να αντιμετωπίζουν προβλήματα στην εφαρμογή της αμοιβαίας αναγνώρισης στην πράξη, λόγω ελλειπούς ενημέρωσης σχετικά με τη νομοθεσία άλλων κρατών μελών και τις διαδικασίες επαλήθευσης ή λόγω άγνοιας της πρακτικής εφαρμογής της αρχής,

13. ΥΠΟΓΡΑΜΜΙΖΕΙ ότι μπορεί να χρειαστεί πιο εκτεταμένη πληροφόρηση, ιδίως ως προς τις οικονομικές πτυχές, έτσι ώστε να αξιολογούνται επακριβώς οι επιπτώσεις από την εφαρμογή ή μη της αρχής της αμοιβαίας αναγνώρισης,

14. ΚΑΛΕΙ τα κράτη μέλη να συνεχίσουν να αναπτύσσουν τα κατάλληλα μέτρα, συμπεριλαμβανομένων των κάτωθι, έτσι ώστε να προσφέρουν στους οικονομικούς φορείς και τους πολίτες ένα αποτελεσματικό πλαίσιο για την αμοιβαία αναγνώριση:

α) να αναθεωρήσουν και να απλουστεύσουν τη σχετική εθνική νομοθεσία και τις διαδικασίες εφαρμογής της π.χ. εισάγοντας κατάλληλες ρήτρες για την αμοιβαία αναγνώριση στα σχετικά νομοσχέδια και βελτιώνοντας τις εθνικές διαδικασίες για την αποτελεσματική εφαρμογή αυτών των ρητρών·

β) να αντιμετωπίζουν αποτελεσματικά τις αιτήσεις οικονομικών φορέων και πολιτών, να απαντούν γρήγορα στις αιτήσεις αυτές, να εξασφαλίζουν ότι οι ένδικοι μηχανισμοί παραπόνων λειτουργούν κανονικά και να ενισχύσουν τους εξώδικους μηχανισμούς επίλυσης των προβλημάτων, συμπεριλαμβάνοντας τη διοικητική συνεργασία·

γ) να αυξήσουν τη συνειδητοποίηση πολιτών και οικονομικών φορέων για τα δικαιώματά τους στο θέμα της αμοιβαίας αναγνώρισης και να ενισχύσουν το διάλογο με τους πολίτες και τους οικονομικούς φορείς ώστε να λαμβάνονται πληροφορίες από αυτούς για τη λειτουργία και τη μη λειτουργία της αμοιβαίας αναγνώρισης χρησιμοποιώντας το καθορισμένο πλαίσιο επίλυσης των προβλημάτων·

δ) να υποστηρίζουν την Επιτροπή στις δραστηριότητες της συλλογής πληροφοριών στους τομείς στους οποίους η αμοιβαία αναγνώριση αποτελεί πρόβλημα για τις βιομηχανίες τους ή τους παροχείς υπηρεσιών όταν μεταφέρουν προϊόντα ή υπηρεσίες σε άλλα κράτη μέλη·

ε) να εξασφαλίζουν ότι οι υποχρεώσεις ανταλλαγής πληροφοριών, οι οποίες απευθύνονται στα κράτη μέλη, όπως ορίζονται στην οδηγία 98/34/ΕΚ, όπως τροποποιήθηκε από την οδηγία 98/48/ΕΚ, και στην απόφαση αριθ. 3052/95/ΕΚ, εφαρμόζονται πλήρως και αποτελεσματικά, έτσι ώστε να εντοπίζονται και να προλαμβάνονται τα τεχνικά εμπόδια του εμπορίου στις εθνικές νομοθεσίες·

στ) να δώσουν ιδιαίτερη προσοχή στη σημασία της περαιτέρω ανάπτυξης και επέκτασης της χρήσης της αμοιβαίας αναγνώρισης όλων των διαδικασιών για την αξιολόγηση της συμμόρφωσης, όπως είναι οι εκθέσεις δοκιμών, εκθέσεις επιθεωρήσεων, πιστοποιητικά και σήματα συμμόρφωσης,

15. ΚΑΛΕΙ την Επιτροπή να συνεχίσει τις προσπάθειές της για τη συγκέντρωση δεδομένων από τις αρχές των κρατών μελών, τους αντιπροσώπους των επιχειρήσεων και των καταναλωτών και άλλες ενδιαφερόμενες ομάδες σχετικά με τις επιτυχίες και τις αδυναμίες του συστήματος της αμοιβαίας αναγνώρισης και τις οικονομικές τους επιπτώσεις, και να συμπεριλάβει τα δεδομένα αυτά στις ανά διετία εκθέσεις της καθώς και στον πίνακα αποτελεσμάτων της ενιαίας αγοράς και να πραγματοποιήσει σε συνεργασία με τους οικονομικούς φορείς και τα κράτη μέλη μελέτες σχετικά με την ισοδυναμία της συμμόρφωσης στους τομείς όπου ισχύει αμοιβαία αναγνώριση και να εντοπίσει μεθοδολογίες που θα διευκολούνουν τις εθνικές αρχές στην αξιολόγηση της ισοδυναμίας των βαθμών προστασίας,

16. ΚΑΛΕΙ την Επιτροπή να λάβει τα κατάλληλα μέτρα και πρωτοβουλίες έτσι ώστε να βελτιωθεί η εφαρμογή της αρχής της αμοιβαίας αναγνώρισης, όπως:

α) να αυξήσει τη συνειδητοποίηση πολιτών και οικονομικών φορέων για τα δικαιώματά τους όσον αφορά την αρχή, χρησιμοποιώντας για παράδειγμα δραστήριες εκστρατείες ενημέρωσης, έντυπους οδηγούς και φυλλάδια και αναπτύσσοντας τα υφιστάμενα μέσα ανατροφοδότησης έτσι ώστε να λαμβάνονται πληροφορίες από οικονομικούς φορείς και πολίτες·

β) να βασιστεί, όσο το δυνατόν περισσότερο, στη διοικητική συνεργασία και να εξακολουθήσει αυστηρά τις δραστηριότητές της προκειμένου να παύσουν οι παραβιάσεις της εφαρμογής της αρχής της αμοιβαίας αναγνώρισης, χρησιμοποιώντας τις εξουσίες που της παρέχονται από τη συνθήκη, ιδίως στα πλαίσια της οδηγίας 98/34/ΕΚ, όπως τροποποιήθηκε από την οδηγία 98/48/ΕΚ, και στην απόφαση αριθ. 3052/95/ΕΚ·

γ) να εξασφαλίσει ότι οι πολιτικές στον τομέα της αμοιβαίας αναγνώρισης συντονίζονται με τις άλλες κοινοτικές πολιτικές και να λάβει υπόψη της όλα τα διαθέσιμα μέσα, όπως την εναρμονισμένη νομοθεσία, την αμοιβαία αναγνώριση, την αξιολόγηση της συμμόρφωσης και την τυποποίηση·

δ) να καθορίσει συγκεκριμένες και πρακτικές κατευθυντήριες γραμμές για την ορθή εφαρμογή της αμοιβαίας αναγνώρισης στον τομέα των προϊόντων, των υπηρεσιών και των επαγγελματικών τυπικών προσόντων·

ε) να χρησιμοποιήσει τον πίνακα αποτελεσμάτων της ενιαίας αγοράς για την παρουσίαση των επιτυχιών και αδυναμιών του μηχανισμού της αμοιβαίας αναγνώρισης,

17. ΕΝΘΑΡΡΥΝΕΙ τους οικονομικούς φορείς και τους πολίτες να κάνουν πλήρη χρήση της αρχής της αμοιβαίας αναγνώρισης:

α) παρέχοντας στον εαυτό τους το δικαίωμα να επωφεληθούν από την αμοιβαία αναγνώριση·

β) ενημερώνοντας τα κράτη μέλη και την Επιτροπή για οποιοδήποτε πρόβλημα αντιμετωπίσουν και χρησιμοποιώντας, εάν χρειάζεται, τις διαθέσιμες ένδικες διαδικασίες της εθνικής και της κοινοτικής νομοθεσίας·

γ) χρησιμοποιώντας ενημερωτικό υλικό από τα κράτη μέλη και την Επιτροπή,

18. ΑΠΟΦΑΣΙΖΕΙ ΝΑ ΕΠΑΝΕΞΕΤΑΣΕΙ την εφαρμογή του παρόντος ψηφίσματος μέχρι το τέλος του 2001 με βάση την ανά διετία έκθεση και τις διαδοχικές εκδόσεις του πίνακα αποτελεσμάτων της ενιαίας αγοράς που καταρτίζει η Επιτροπή και να αποφασίσει, εφόσον χρειάζεται, για περαιτέρω δράση.